
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	19 februarie 2008

	Nr.
	27/552


R A P O R T

asupra propunerii legislative privind pensiile de stat şi alte drepturi de asigurări sociale ale lucrătorilor din industria minieră
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 808 din 28 noiembrie 2007, cu dezbaterea pe fond în procedură obişnuită a propunerii legislative privind pensiile de stat şi alte drepturi de asigurări sociale ale lucrătorilor din industria minieră.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.937/13.07.2007)

· avizul negativ al Consiliului Economic şi Social (nr.1206/25.06.2007)

· avizul negativ al Comisiei juridice, de disciplină şi imunităţi (nr.31/1277/29.01.2008)

· avizul favorabil al Comisiei pentru egalitatea de şanse pentru femei şi bărbaţi (nr.37/30/06.02.2008)

· punctul de vedere negativ al Guvernului (nr.1904/26.07.2007).

Propunerea legislativă are ca obiect de reglementare instituirea unui sistem de pensii profesionale (ocupaţionale) pentru lucrătorii din industria minieră.
Comisia propune Plenului Camerei Deputaţilor respingerea iniţiativei legislative din următoarele considerente:

· nu este definită noţiunea de „lucrător din industria minieră” având în vedere specificul acestei activităţi, diversitatea şi locul unde se desfăşoară – la suprafaţă sau în subteran;
· există o inconsecvenţă în cuprinsul proiectului, utilizând două noţiuni diferite, respectiv „raporturi de muncă” şi „raporturi de serviciu”. Precizăm că raporturile de serviciu sunt raporturile juridice de muncă dintre funcţionarii publici şi autorităţile şi instituţiile publice din administraţia publică centrală şi locală, având însă anumite particularităţi, rezultate din aplicarea unor norme de drept public. Raporturile de serviciu se nasc şi se exercită pe baza actului administrativ de numire, emis în condiţiile legii;
· sunt reproduse identic şi aproape în totalitate prevederile Legii nr.179/2004 privind pensiile de stat şi alte drepturi de asigurări sociale ale poliţiştilor, fără a include însă şi prevederile Ordonanţei de urgenţă a Guvernului nr.83/2007 prin care s-a pus în aplicare principiul egalităţii de tratament între femei şi bărbaţi în ceea ce priveşte criterii egale de vârstă şi vechime, potrivit Directivei 86/378/CEE modificată prin Directiva 96/97/CE;
· în ipoteza adoptării acestui act normativ apare paralelismul legislativ, încălcându-se astfel prevederile Legii nr.24/2000 privind normele de tehnică legislativă pentru elaborarea actelor normative, întrucât nu se menţionează ce se întâmplă cu prevederile din Legea nr.19/2000 referitoare la pensionarea personalului din unităţile miniere; 

· nu se menţionează cadrul organizatoric în care va funcţiona sistemul de pensii propus, element obligatoriu pentru implementarea acestuia;

· proiectul de act normativ nu respectă un principiu propriu sistemelor de asigurări sociale, respectiv cel al asigurării (obligatorii sau facultative), bazat pe mutualitate;

· expunerea de motive nu conţine estimări privind influenţele financiare suplimentare rezultate din măsurile stabilite prin propunerea legislativă şi nu precizează modul de acoperire a plusului de cheltuieli, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 13 februarie 2008 au participat, în conformitate cu prevederile art.55 din Regulamentul Camerei Deputaţilor:

· d-na Teodora Bertzi – Secretar de Stat, Ministerul Muncii, Familiei şi Egalităţii de Şanse 

· d-na Mariana Câmpeanu – preşedintele Casei Naţionale de Pensii şi Alte Drepturi de Asigurări Sociale 

· d-na Mihaela Grecu – director, Ministerul Muncii, Familiei şi Egalităţii de Şanse.

La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu 15 voturi pentru şi o abţinere.

Propunerea legislativă a fost respinsă de Senat în şedinţa din 12 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

